|  |
| --- |
| UPUTSTVO  ZA PODNOSIOCE ZAHTJEVA ZA DODJELU BESPOVRATNIH SREDSTAVA ZA SAMOZAPOŠLJAVANJE[[1]](#footnote-1) |

SADRŽAJ:

1. UVOD…………………….………………………………………………………………………………….3
   1. POJMOVNIK………………………………………………………………………………………...…4
2. CILJEVI PROGRAMA…………………………………………………………………….………............5
3. CILJNA GRUPA PROGRAMA……………………………………………………………………….…...5
4. FINANSIJSKA SREDSTVA ZA SPROVOĐENJE PROGRAMA……………………………..……….5
5. USLOVI……………………………………………………………………………………………………...6
   1. PRIHVATLJIVOST / OPRAVDANOST……………………………………………….…………..…6
      1. PODNOSILAC ZAHTJEVA………………………………………………………………….………..6
      2. AKTIVNOSTI…………………………………………………………………………………………...7
      3. TROŠKOVI……………………………………………………………………………………………..8
6. NAČIN PRIJAVLJIVANJA I PROCEDURE KOJE TREBA SLIJEDITI...........................................10
   1. INFORMISANJE I SAVJETOVANJE.......................................................................................10
   2. PODNOŠENJE ZAHTJEVA ZA DODJELU BESPOVRATNIH SREDSTAVA.........................11
   3. IZBOR KORISNIKA BESPOVRATNIH SREDSTAVA.............................................................13
   4. STRUČNA POMOĆ IZABRANIM KORISNICIMA BESPOVRATNIH SREDSTAVA...............18
   5. ZAKLJUČIVANJE UGOVORAO DODJELI BESPOVRATNIH SREDSTAVA..........................18
   6. NAČIN I DINAMIKA ISPLATE BESPOVRATNIH SREDSTAVA.............................................19
7. LISTA PRILOGA………………………………………………………………………………………….19

# UVOD

Uputstvo ima za svrhu da zainteresovanim nezaposlenim licima približi postupak podnošenja zahtjeva za dodjelu bespovratnih sredstava za samozapošljavanje na Konkurs br.05/23-3181, dajući mu smjernice kroz ključne elemente Programa “Podsticaji za preduzetništvo” za 2023. godinu, dostupnim na adresi: <http://www.zzzcg.me>

Aktivna politika zapošljavanja obuhvata set mjera koje se sprovode kroz programe usmjerene na povećanje zaposlenosti, odnosno smanjenje nezaposlenosti lica iz evidencije Zavoda za zapošljavanje Crne Gore.

Podsticaji za preduzetništvo su jedna od mjera aktivne politike zapošljavanja koja se odnosi na pružanje finansijske i stručne pomoći nezaposlenom licu koje osniva jedan od oblika obavljanja privredne djelatnosti, ako kao osnivač u njemu zasniva radni odnos.

Nezaposlena lica u Crnoj Gori suočena su sa specifičnim izazovima u pokretanju sopstvenog biznisa.

Jedna od prepreka samozapošljavanju je činjenica da početnicima u biznisu u Crnoj Gori nedostaju znanja i vještine potrebne za samostalno obavljanje nekog od oblika privredne djelatnosti i potencijal za pristup finansijama, odnosno obezbjeđenje finansijske podrške za realizaciju biznis ideje.

Program “Podsticaji za preduzetništvo” za 2023. godinu, u okviru kojeg je i objavljen javni konkurs za dodjelu bespovratnih sredstava za samozapošljavanje je osmišljen kako bi se prevazišao finansijski jaz sa kojim su suočena lica sa nedovoljnim finansijskim resursima.

Ovim programom, Zavod za zapošljavanje Crne Gore namjerava da podrži pristup rješavanju problema nezaposlenosti, sa posebnim naglaskom na pružanje finansijske i nefinansijske podrške u svrhu podsticanja preduzetništva, samozapošljavanja i otvaranja novih radnih mjesta.

* 1. **POJMOVNIK**

|  |  |
| --- | --- |
| Program “Podsticaji za preduzetništvo” za 2023. godinu (u daljem tekstu: Program) | Program za čije sprovođenje je raspisan javni konkurs i predstavlja osnov za njegovu realizaciju. |
| Javni konkurs za izbor korisnika bespovratnih sredstava za samozapošljavanje  (u daljem tekstu: konkurs) | Sastavni dio konkursa je:   * Uputstvo za podnosioce zahtjeva za dodjelu bespovratnih sredstava za samozapošljavanje; * Obrazac zahtjeva za dodjelu bespovratnih sredstava za samozapošljavanje sa pripadajućim prilozima. |
| Zahtjev za dodjelu bespovratnih sredstava za samozapošljavanje (u daljem tekstu: zahtjev) | Zahtjev se predaje na konkurs. Sastavni dio zahtjeva su prilozi:   * Prilog 1 - Biznis plan (Obrazac B); * Prilog 2 – Izjava podnosioca zahtjeva (Obrazac C); * Prilog 3 – Saglasnost podnosioca zahtjeva (Obrazac D) i * Prilog 4 – Kontrolna lista (Obrazac E). |
| Podnosilac zahtjeva | Nezaposleno lice iz evidencije Zavoda za zapošljavanje Crne Gore, koje podnosi zahtjev na konkurs. |
| Savjetnici za mjere aktivne politike zapošljavanja | Lica zaposlena u područnim jedinicama Zavoda za zapošljavanje koja su zadužena za davanje informacija i pružanje pomoći podnosiocima zahtjeva za vrijeme trajanja konkursa. |
| Komisija za obradu zahtjeva i utvrđivanje liste učesnika javnog konkursa  (u daljem tekstu: komisija) | Radno tijelo obrazovano, odlukom direktora Zavoda za zapošljavanje Crne Gore, ovlašćeno/zaduženo za vršenje poslova obrade i ocjene zahtjeva primjenom kriterijuma izbora radi utvrđivanja bodovne/rang liste učesnika javnog konkursa. |
| Korisnik bespovratnih sredstava | Podnosilac zahtjeva izabran za dodjelu bespovratnih sredstava za samozapošljavanje. |

# CILJEVI PROGRAMA

**Opšti cilj** **programa**: je povećati efikasnost i pokrivenost aktivnih mjera tržišta rada sa naglaskom na prevenciju socijalne isključenosti nezaposlenih lica u nepovoljnom položaju na tržištu rada.

**Poseban cilj** **programa**: povećanje zapošljivosti i zaposlenosti nezaposlenih lica, sticanjem znanja i vještina potrebnih za samostalno obavljanje nekog od oblika privredne djelatnosti, koji će osnovati i u njemu zasnovati radni odnos, uz određenu finansijsku podršku za početak poslovanja.

**Očekivani rezultati programa:** samozaposleno najmanje 50 nezaposlenih lica, koja su osnovala jedan od oblika obavljanja privredne djelatnosti i u njemu zasnovala radni odnos.

# CILJNA GRUPA PROGRAMA

Ciljna grupa programa su:

* nezaposlena lica do 30 godina starosti, prijavljena u evidenciju Zavoda, najkraće četiri mjeseca u kontinuitetu prije dana raspisivanja konkursa za izbor korisnika bespovratnih sredstava za samozapošljavanje;
* nezaposlene žene prijavljene u evidenciju Zavoda, najkraće četiri mjeseca u kontinuitetu prije dana raspisivanja konkursa za izbor korisnika bespovratnih sredstava za samozapošljavanje.

# FINANSIJSKA SREDSTVA ZA SPROVOĐENJE PROGRAMA

Minimalan iznos bespovratnih sredstava za samozapošljavanje, koji se može dodijeliti jednom korisniku iznosi 4.000,00 €.

Maksimalan iznos bespovratnih sredstava za samozapošljavanje, koji se može dodijeliti jednom korisniku iznosi 10.000,00 €.

Zavod dodjeljuje bespovratna sredstva novoosnovanom pravnom ili fizičkom licu korisnika bespovratnih sredstava za samozapošljavanje, odnosno privrednom društvu ili preduzetniku, kao državnu pomoć male vrijednosti - de minimis pomoć.

Pomoć dodijeljena jednom korisniku u periodu od tri fiskalne godine za redom koja ne prelazi 200.000,00 €, smatra se *de minimis* pomoć.

# USLOVI

## Prihvatljivost / opravdanost

* Uslov za dodjelu bespovratnih sredstava podrazumijeva tri aspekta prihvatljivosti / opravdanosti koji se odnose na:
* podnosioce zahtjeva za dodjelu bespovratnih sredstava;
* aktivnosti za koje se mogu dodjeliti bespovratna sredstva;
* troškove za koje se mogu dodijeliti bespovratna sredstava.

### Podnosilac zahtjeva

* Da bi se podnosilac zahtjeva za dodjelu bespovratnih sredstava **smatrao prihvatljivim / opravdanim**, a time i njegov zahtjev osnovanim treba:
* da je nezaposleno lice do 30 godina starosti i/ili nezaposlena žena;
* je prijavljen u evidenciju nezaposlenih lica Zavoda, najkraće četiri mjeseca u kontinuitetu prije dana raspisivanja konkursa;
* da nije koristio bespovratna sredstva za samozapošljavanje nezaposlenih lica iz evidencije Zavoda;
* da je izmirio sve obaveze prema Zavodu za zapošljavanje Crne Gore po osnovu dodijeljenih kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori i Inoviranog programa za kontinuirano stimulisanje zapošljavanja i preduzetništva u Crnoj Gori;
* da nije korisnik finansijske podrške iz neke druge šeme bespovratnih sredstava koja potiču iz nacionalnog budžeta Crne Gore ili budžeta jedinica lokalne samouprave ili donatorskih organizacija, za iste aktivnosti, odnosno za isti biznis plan;
* da mu nije izrečenapravosnažna presuda za izvršenje krivičnog djela, niti mu je izrečena mjera zabrane obavljanja privredne djelatnosti, u periodu od dvije godine prije podnošenja zahtjeva za dodjelu bespovratnih sredstava za samozapošljavanje.
* Podnosilac zahtjeva za dodjelu bespovratnih sredstava **neće se smatrati prihvatljivim / opravdanim** ukoliko:
* nije nezaposleno lice do 30 godina starosti i/ili žena;
* nije registrovan u evidenciji Zavoda za zapošljavanje Crne Gore;
* se nalazi u evidenciji Zavoda za zapošljavanje Crne Gore manje od četiri mjeseca na dan objave konkursa, ili je u periodu od četiri mjeseca prije dana raspisivanja konkursa imao prekide u javljanju;
* je koristio bespovratna sredstva za samozapošljavanje nezaposlenih lica iz evidencije Zavoda;
* nije izmirio sve obaveze prema Zavodu za zapošljavanje Crne Gore po osnovu dodijeljenih kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori i Inoviranog programa za kontinuirano stimulisanje zapošljavanja i preduzetništva u Crnoj Gori;
* je korisnik finansijske podrške iz neke druge šeme bespovratnih sredstava koja potiču iz nacionalnog budžeta Crne Gore ili budžeta jedinica lokalne samouprave ili donatorskih organizacija, za iste aktivnosti, odnosno isti biznis plan;
* mu jeizrečena pravosnažna presuda za izvršenje krivičnog djela ili mu je izrečena mjera zabrane obavljanja privredne djelatnosti, u periodu od dvije godine prije podnošenja zahtjeva za dodjelu bespovratnih sredstava;
* se ustanovi da nije dostavio dokumentaciju ili zahtjevane podatke ili je dostavio nepotpunu dokumntaciju ili netačne podatke koji se traže konkursom i ne pruži tražene podatke ili ne dostavi potrebnu dokumentaciju;
* zahtjev nije podnio na način i u roku utvrđenim konkursom, tj. u period od dana njegovog objavljivanja u sredstvima javnog informisanja, na sajtu Zavoda za započljavanje i oglasnim tablama biroa rada do konkursom utvrđenog dana krajnjeg roka za podnošenje zahtjeva.

U navedenim situacijama od alineje 1 do 7 ove tačke, zahtjev je neosnovan i neće se ocjenjivati.

U situacijama opisanim u alineji 8 i 9, zahtjev je administrativno neusaglašen i neće se ocjenjivati.

Ukoliko podnosilac zahtjeva za dodjelu bespovratnih sredstava za samozapošljavanje *odustane* od podnijetog zahtjeva ili se iz njegovog postupanja ili drugih okolnosti može zaključiti da je odustao od zahtjeva postupak se obustavlja.

### Aktivnosti

Da bi se aktivnosti predložene biznis planom **smatrale prihvatljivim/opravdanim** za dodjelu bespovratnih sredstava trebaju:

* da se odnose na period od 10 mjeseci od dana stupanja na snagu ugovora o dodjeli bespovratnih sredstava za samozapošljavanje, zaključenog sa Zavodom.

|  |
| --- |
| Važno je razlikovati period izvršenja ugovora od perioda realizacije biznis plana.  Period izvršenja ugovora – obuhvata period od 12 mjeseci od dana stupanja ugovora na snagu.  Period realizacije biznis plana – obuhvata period od 10 mjeseci od dana stupanja ugovora na snagu i predstavlja period u okviru kojeg se aktivnosti trebaju sprovesti i troškovi u vezi sprovedenih aktivnosti treba da nastanu da bi bili prihvatljivi za finansiranje. |

* da su usmjerene na stvaranje uslova za osnivanje jednog od oblika obavljanja privredne djelatnosti sa sjedištem poslovnog subjekta na teritoriji Crne Gore;
* da su usmjerene na stvaranje uslova za nesmetan početak poslovanja poslovnog subjekta;
* da za posljedicu imaju prihvatljive troškove za dodjelu bespovratnih sredstava.
* **Neće se smatrati prihvatljivim / opravdanim** za dodjelu bespovratnih sredstava aktivnosti koje se odnose na:
* obavljanje djelatnosti u sektoru usluga povezanih sa izvoznom djelatnosti i sektoru primarne poljoprivrede i ribarstva;
* organizovanje igara na sreću, lutriju i slične djelatnosti;

#### proizvodnju i promet nafte i naftnih derivata;

#### proizvodnju pića sa visokim sadržajem alkohola i žestokih pića;

#### proizvodnju duvanskih proizvoda;

#### proizvodnju i distribuciju oružja;

#### proizvodnju korišćenjem tehnologije koja zagađuje životnu okolinu (vazduh, vodu, zemljište i dr.);

#### aktivnosti finansiranja političkih partija i vjerskih organizacija/zajednica i

#### proizvodnju i promet bilo kojeg proizvoda ili aktivnosti koje se prema domaćim propisima ili međunarodnim konvencijama i sporazumima smatraju zabranjenim.

### Troškovi

Samo prihvatljivi / opravdani troškovi mogu biti uzeti u obzir za dodjelu bespovratnih sredstava.

Kategorije troškova koji se smatraju opravdanim i neopravdanim navedene su u nastavku teksta.

* Da bi se troškovi smatrali **prihvatljivim / opravdanim** trebaju da:
* budu uključeni u biznis plan u kojem ukupno zahtjevani iznos za dodjelu bespovratnih sredstava ne izlazi iz okvira utvrđenog limita od 10.000,00 €;
* budu potrebni za izvođenje aktivnosti navedenih biznis planom;
* budu direktno vezani za aktivnosti predloženog poslovanja;
* budu u skladu sa realnim trenutnim tržišnim cijenama;
* nastanu u periodu realizacije biznis plana i da budu plaćeni za vrijeme trajanja ugovora zaključenog između korisnika bespovratnih sredstava i Zavoda;
* budu evidentirani na računu korisnika bespovratnih sredstava u poreskoj ili računovodstvenoj dokumentaciji, sa originalima dokumenata koje dokazuju navedene troškove.

Prihvatljivi / opravdani troškovi uključuju:

* Kupovinu *mašina, tehnike… ( u daljem tekstu oprema* potrebna za obavljanje djelatnosti na koju se odnosi biznis plan), uključujući i kupovinu i održavanje nove IKT (Informaciono - komunikacione tehnologije) opreme i softvera, kao i kupovinu polovne opreme, ali samo u slučaju kada nova oprema pojedinačno prelazi ukupnu vrijednost bespovratnih sredstava koja se dodjeljuju korisniku, a neophodna je za obavljanje djelatnosti za koju se potražuju bespovratna sredstva.Kupovina opreme se mora obaviti u toku prvih pet mjeseci realizacije biznis plana.
* Doprinose za samozaposlenu osobu, za puno radno vrijeme, za prvih 10 mjeseci rada, pri čemu ukupan iznos mjesečnog troška ne smije biti ispod iznosa minimalne bruto 2 zarade[[2]](#footnote-2), niti iznad prosječne bruto 2 zarade ostvarene u Crnoj Gori u 2022. godini[[3]](#footnote-3).
* Troškove zarade za drugo/a lice/a koje se zapošljava (dodatno zapošljavanje), najviše za period realizacije biznis plana (ukupni trošak zarade - bruto 2), pri čemu ukupan iznos mjesečnog troška ne smije biti ispod iznosa minimalne bruto 2 zarade, niti iznad prosječne bruto 2 zarade ostvarene u Crnoj Gori u 2022. godini.
* Troškove zakupa poslovnog prostora za period od 10 mjeseci, nastali po osnovu ugovora o zakupu, izuzev ugovora o zakupu zaključenog sa povezanim licima/srodnicima[[4]](#footnote-4) korisnika bespovratnih sredstava. Međutim, može se predvidjeti zakup poslovnog prostora po osnovu Ugovora o korišćenju poslovnog prostora bez naknade, zaključenog sa srodnikom/povezanim licem.
* Troškove knjigovodstvenih usluga, za period od 10 mjeseci. Trošak pružanja knjigovodstvenih usluga od strane povezanog lica/srodnika korisnika bespovratnih sredstava je opravdan trošak ukoliko, tokom navedenog perioda, mjesečno ne prelazi iznos od 100,00 €.
* Troškove marketinških aktivnosti i oglašavanja (izrada i održavanje web stranica, zakup domena, web hosting, štampa materijala za oglašavanje, izrada reklamnih ploča i natpisa, internet oglašavanje, izrada logotipa, brendiranje), u ukupnom iznosu najviše do 10% opravdanih troškova.
* Nabavku alata, sitnog inventara siroveno i repromaterijala, ukoliko direktno utiču na neometano poslovanje korisnika. Kupovina sirovina se mora obaviti u prvih pet mjeseci realizacije biznis plana.
* Administrativne troškove u ukupnom iznosu do najviše 5% opravdanih troškova[[5]](#footnote-5);
* PDV iskazan na fakturi dobavljača za poslovne subjekte koji shodno Zakonu o porezu na dodatu vrijednost nijesu u sistemu PDV-a.

Ne postoje restrikcije na ukupne troškove poslovanja. Međutim, bespovratna sredstva za koja se prijavljujete moraju da budu u okviru minimalnog i maksimalnog iznosa koji je određen u tački 4 ovog Uputstva. Opravdani troškovi moraju da budu bazirani na realnim troškovima, a ne određeni paušalno.

Pri koncipiranju budžeta važno je da izvršite provjeru i eliminišete eventualne računske greške, nerealno projektovane, kao i neopravdane troškove. Takođe, navedenu provjeru vršiće komisija Zavoda. Navedene provjere mogu dovesti do zahtjeva za pojašnjenjem, zahtjeva za izmjenom ili umanjenjem budžeta da bi se eventualne greške ili nepreciznosti otklonile. Eventualne korekcije ne mogu za posljedicu da imaju uvećanje iznosa bespovratnih sredstava.

* Troškovi koji se **ne smatraju prihvatljivim / opravdanim** uključuju:
* troškove registracije poslovnog subjekta;
* kazne, novčane kazne i parnični troškovi;
* carine i uvozni troškovi i sve druge slične naknade;
* doprinose u naturi;
* dugove i pokriće gubitaka ili dugovanja te pristigle kamate;
* potraživanja koja se finansiraju za druge poslove;
* kupovinu nepokretnosti (zemlje, objekata);
* izgradnju objekata, adaptaciju (građevinarski radovi) i renoviranje objekata i prostorija;
* kupovinu telefonskih i mobilnih uređaja za ličnu upotrebu;
* podzakup prostora;
* troškove zakupa poslovnog prostora nastale po osnovu ugovora zaključenog sa povezanim licem/srodnikom korisnika bespovratnih sredstava;
* troškove pružanja knjigovodstvenih usluga od strane povezanog lica/srodnika koji na mjesečnom nivou prelaze iznos od 100,00 €;
* najam/leasing vozila i opreme;
* studije, istraživanja, članarine, licence;
* troškove puta i dnevnice osoblja, službena putovanja;
* kupovinu transportnih vozila čija je namjena pružanje usluga izvan djelatnosti podnosioca zahtjeva i/ili nije direktno vezana za sprovođenje aktivnosti predloženog poslovanja.

# NAČIN PRIJAVLJIVANJA I PROCEDURE KOJE TREBA SLIJEDITI

* 1. **Informisanje i savjetovanje**

Informisanje, individualno i grupno savjetovanje nezaposlenih lica zainteresovanih za dodjelu bespovratnih sredstava sprovode savjetnici za posredovanje pri zapošljavanju u biroima rada, u saradnji sa savjetnicima za mjere iz područnih jedinica odnosnog biroa rada.

U postupku individualnog savjetovanja, vaš savjetnik za posredovanje pri zapošljavanju će vam pružiti osnovne informacije o programu i uputiti vas kod savjetnika za mjere aktivne politike zapošljavanja radi organizovanja grupnog informisanja.

U postupku grupnog informisanja, savjetnici za mjere aktivne politike zapošljavanja će vam pružiti sve potrebne informacije o uslovima i načinu podnošenja zahtjeva za dodjelu bespovratnih sredstava i biće vam na raspolaganju za sva dodatna pitanja tokom trajanja konkursa.

Takođe, pitanja u vezi sa konkursom možete postavili i na e-mail samozaposljavanje@zzzcg.me, u periodu od dana objave konkursa u sredstvima javnog informisanja, na sajtu Zavoda i oglasnim tablama biroa rada do dana konkursom određenog kao krajnji rok za podnošenje zahtjeva.

Odgovor na postavljeno pitanje dobićete odmah, a najkasnije u roku od dva dana od dana prijema mejla.

* 1. **Podnošenje zahtjeva za dodjelu bespovratnih sredstava za samozapošljavanje**

Jedan podnosilac može da podnese samo jedan zahtjev za dodjelu bespovratnih sredstava za samozapošljavanje.

Zahtjevi se predaju na način i u roku utvrđenom konkursom. Zahtjevi podnijeti na neki drugi način (npr. fax-om, e-mailom …) i/ili nakon isteka krajnjeg roka za njegovo podnošenje (bez obzira na okolnosti koje su prouzrokovale kašnjenje), neće se razmatrati i biće odbijeni kao administrativno neusaglašeni zahtjevi.

Zahtjev se predaje neposrednom predajom ili se šalje kao preporučena pošiljka na adr. Bulevar revolucije 5, 81 000 Podgorica.

Zahtjev sa pripadajućim prilozima se podnose na propisanim obrascima koji čine sastavni dio ovog uputstva.

Zahtjev za dodjelu bespovratnih sredstava - Obrazac A, sastoji se od sljedećih priloga:

*Prilog 1*: Biznis plana - Obrazac B;

*Prilog 2*: Izjava podnosioca zahtjeva – Obrazac C;

*Prilog 3*: Saglasnost podnosioca zahtjeva – Obrazac D;

*Prilog 4*: Kontrolna lista – Obrazac E.

* Uz *prilog 1* podnosi se dodatna dokumentacija kojom podnosilac dokazuje određene navode iz biznis plana. Pored obaveznih dokaza, tj. dokumenata zahtjevanih biznis planom, podnosilac može dostaviti i druga dokumenta - fakultativne dokaze sa kojima raspolaže.
* Uz *prilog 2* podnosi se potvrda nadležnog organa da podnosiocu zahtjeva nije izrečena pravosnažna presuda za izvršenje krivičnog djela, niti mu je izrečena mjera zabrane obavljanja privredne djelatnosti, u periodu od dvije godine prije podnošenja zahtjeva za dodjelu bespovratnih sredstava*.* Potvrda je obavizni sastavni dio navedenog priloga.

Prilog 2 mora biti ovjeren se od strane notara.

* *Prilog 3* kojim podnosilac zahtjeva izražava svoju saglasnost da Zavod za zapošljavanje može ostvariti pristup njegovim podacima iz Kreditnog registra Centralne banke (RKR) mora biti ovjeren od strane notara.
* *Prilog 4* ima za svrhu da podnosilac prije predaje zahtjeva lično izvrši provjeru elemenata administrativne usklađenosti i opravdanosti zahtjeva.

Zahtjev za dodjelu bespovratnih sredstava sa pripadajućim prilozima i dokumentima koji čine njihov sastavni dio, predaje se u papirnom obliku u dva primjerka (original i kopija originala) i skenirano u jednom primjerku u PDF formatu, na USB memoriji.

Elektronski format (na USB memoriji) treba da sadrži iste informacije koje sadrži i papirni format zahtjeva.

**Prikaz Zahtjeva**

|  |  |
| --- | --- |
| **OBRASCI** | **FORMAT I ZAHTJEVANI BROJ PRIMJERAKA OBRASCA** |
| **OBRAZAC A** | **Papirni** sa svojeručnim potpisom – štampan i dostavljen u dva primjerka (original i kopija originala).  **Elektronski** – jedan skeniran primjerak u PDF formatu na USB memoriji. |
| **OBRAZAC B** | **Papirni** sa svojeručnim potpisom i zahtjevanom dokumentacijom u prilogu – štampan i sa prilozima dostavljen u dva primjerka (original i kopija originala).  **Elektronski** – jedan skeniran primjerak u PDF formatu na USB memoriji. |
| **OBRAZAC C** | **Papirni** sa svojeručnim potpisom, uz koju se dostavlja i **Potvrda** izdata od nadležnog organa da podnosiocu zahtjeva nije izrečena pravosnažna presuda za izvršenje krivičnog djela, niti mu je izrečena mjera zabrane obavljanja privredne djelatnosti, u periodu od dvije godine prije podnošenja zahtjeva za dodjelu bespovratnih sredstava, – štampan i sa prilogom dostavljen u dva primjerka (original i kopija originala).  **Elektronski** – jedan skeniran primjerak u PDF formatu na USB memoriji. |
| **OBRAZAC D** | **Papirni** sa svojeručnim potpisom – štampan i dostavljen u dva primjerka (original i kopija originala).  **Elektronski** – jedan skeniran primjerak u PDF formatu na USB memoriji. |
| OBRAZAC E | **Papirni** sa svojeručnim potpisom – štampan i dostavljen u dva primjerka (original i kopija originala).  **Elektronski** – jedan skeniran primjerak u PDF formatu na USB memoriji. |

* 1. **Izbor korisnika bespovratnih sredstava za samozapošljavanje**

Zahtjeve za dodjelu bespovratnih sredstava za samozapošljavanje ocjenjivaće Komisija za obradu zahtjeva i utvrđivanje liste učesnika javnog konkursa, obrazovana odlukom direktora Zavoda.

Komisija će u postupku obrade zahtjeva ostvariti uvid u sve podnijete zahtjeve i utvrditi da li su zahtjevi podnijeti u okviru krajnjeg roka za podnošenje zahtjeva i da li su podnijeti od strane lica koja ispunjavaju uslove utvrđene programom.

Nakon obrade podnijetih zahtjeva Komisija će pristupiti ocjenjivanju kako bi sačinila bodovnu, odnosno rang listu učesnika javnog konkursa.

Ocjena zahtjeva vršiće se primjenom sljedećih kriterijuma izbora:

* Biznis plan;
* Resursi za poslovanje;
* Dužina nezaposlenosti;
* Konkurentnost i razvijenost opštine realizacije biznis plana;
* Dodata vrijednost.

Maksimalan broj bodova koji se može ostvariti primjenom navedenih kriterijuma izbora je 100, a minimalan 9,66bodova.

Podnosioci čiji zahtjevi za dodjelu bespovratnih sredstava, primjenom prvog kriterijuma izbora ostvare manje od 33 boda, neće biti izabrani za korisnike sredstava.

1. ***Biznis plan***

Maksimalan broj bodova koji se može ostvariti primjenom prvog kriterijuma izbora »Biznis plan« je 55, a minimalan 5.

Ovaj kriterijum izbora može biti eliminacioni, ukoliko njegovom primjenom zahtjevi ostvare manje od 33 boda, tj. 60% maksimalnog broja bodova.

Zahtjevi za dodjelu bespovratnih sredstava za samozapošljavanje, po osnovu ovog kriterijuma izbora, ocjenjuju se sagledavanjem kvaliteta predloženog biznis plana, sa aspekta biznis ideje, analize tržišta i održivosti planiranog poslovanja, planiranja i pravdanja budžeta, kao i kreiranja novih radnih mjesta.

Na osnovu navedenog, ovaj kriterijum je podijeljen na četiri podkriterijuma izbora:

* 1. **Poznavanje planiranog poslovnog rješenja,**
  2. **Analiza tržišta i održivost,**
  3. **Planiranje i pravdanje budžeta i**
  4. **Kreiranje novih radnih mjesta.**

Maksimalan broj bodova koji se može ostvariti primjenom prvog podkriterijuma izbora je 10, dok se primjenom drugog, trećeg i četvrtog podkriterijuma može ostvariti po 15 maksimalnih bodova.

1. ***Resursi za poslovanje***

Maksimalan broj bodova koji se može ostvariti primjenom drugog kriterijuma izbora »Resursi za poslovanje« je 15, a minimalan 0 bodova.

Primjenom ovog kriterijuma izbora zahtjevi za dodjelu bespovratnih sredstava za samozapošljavanje ocjenjuju se shodno prostornim, tehničkim, iskustvenim, kadrovskim I drugim kapacitetima podnosioca zahtjeva navedenim u biznis planu, a na osnovu priloženih dokaza i nalaza komisije o stanju odnosnih kapaciteta sačinjenog po izlasku na teren.

Ovaj kriterijum je podijeljen na tri podkriterijuma izbora:

* 1. **Prostorni kapaciteti za poslovanje,**
  2. **Oprema i**
  3. **Iskustvo u oblasti poslovanja.**

Maksimalan broj bodova koji se može ostvariti primjenom pojedinih podkriterijuma izbora je 5, a minimalan 0 bodova.

1. ***Dužina nezaposlenosti***

Maksimalan broj bodova koji se može ostvariti primjenom trećeg kriterijuma izbora »Dužina nezaposlenosti« je 5, a minimalan 0,69 bodova.

Primjenom ovog kriterijuma izbora, zahtjevi se ocjenjuju, na osnovu broja mjeseci koje je podnosilac zahtjeva proveo u evidenciji nezaposlenih lica Zavoda.

Po ovom kriterijumu bodove će ostvariti samo podnosioci zahtjeva koji su bili u evidenciji nezaposlenih Zavoda duže od 5 mjeseci.

Zahtjevi podnijeti od strane nezaposlenog lica koje je u evidenciji Zavoda provelo najmanje 36 mjeseci ocjenjuju se dodjeljivanjem maksimalnih 5 bodova, dok se zahtjevi podnijeti od strane nezaposlenog lica koje je u evidenciji Zavoda provelo najmanje 5 mjeseci, ocjenjuju dodjeljivanjem minimalnih 0,69 bodova.

Zahtjevi za dodjelu bespovratnih sredstava za pojedinog podnosioca, ocjenjuju se tako što se broj mjeseci koje je podnosilac zahtjeva proveo u evidenciji Zavoda podijeli sa 36 mjeseci i pomnoži sa maksimalnim brojem bodova koji se može ostvariti po ovom kriterijumu.

1. ***Konkurentnost i razvijenost opštine realizacije biznis plana***

Maksimalan broj bodova koji se može ostvariti primjenom četvrtog kriterijuma izbora »Konkurentnost i razvijenost opštine realizacije biznis plana“ je 20, a minimalan 3,97.

Primjenom ovog kriterijumu izbora, zahtjevi za dodjelu bespovratnih sredstava ocjenjuju se shodno indeksu razvijenosti opštine sprovođenja biznis plana utvrđenog Pravilnikom o utvrđivanju liste stepena razvijenosti jedinica lokalne samouprave (»Sl. list Crne Gore«, br. 151/2022).

Zahtjevi za dodjelu bespovratnih sredstava kojima se planira realizacija biznis plana u opštini sa najmanjim indeksom razvijenosti, ostvaruju maksimalan broj bodova, dok zahtjevi kojima se planira realizacija biznis plana u opštini sa najvećim indeksom razvijenosti ostvaruju minimalan broj bodova.

Maksimalan broj bodova ostvariće zahtjevi kojima se planira realizacija biznis plana u Petnjici jer je to opština sa najmanjim indeksom razvijenosti, dok će minimalan broj bodova ostvariti zahtjevi kojima se planira realizacija poslovnog plana u Budvi sa najvećim indeksom razvijenosti.

Zahtjevi za realizaciju biznis plana za pojedinu opštinu sprovođenja, ocjenjuju se tako što se najmanji ineks razvijenosti opštine podijeli sa indeksom razvijenosti opštine u kojoj se plan realizuje i dobijeni rezultat pomnoži sa maksimalnim brojem bodova koji se može ostvariti po ovom kriterijumu.

1. ***Dodata vrijednost***

Maksimalan broj bodova koji se može ostvariti primjenom petog kriterijuma izbora »Dodata vrijednost« je 5 bodova, a minimalan 0 bodova.

Primjenom ovog kriterijuma izbora zahtjevi za dodjelu bespovratnih sredstava za samozapošljavanje realizacijom biznis plana, ocjenjuju se na osnovu uticaja planiranih poslovnih rješenja na zaštitu okruženja, korišćenja obnovljivih izvora energije i inovativnosti poslovnih ideja.

Ovaj kriterijum ie podijeljen na dva podkriterijuma izbora:

* 1. **Zaštita okruženja i korišćenje obnovljivih izvora energije i**
  2. **Jedinstvena/nekonvencionalna inovativna poslovna ideja .**

Maksimalan broj bodova koji se može ostvariti primjenom prvog podkriterijuma izbora je 1, dok je maksimalan broj bodova koji se može ostvariti primjenom drugog podkriterijuma 4 boda, a minimalan broj bodova koji se može ostvariti primjenom oba podkriterijuma izbora 0 bodova.

Za ocjenu zahtjeva koristiće se sljedeća bodovna skala:

|  |  |  |
| --- | --- | --- |
| **NAZIV KRITERIJUMA** | | **MAKSIMALAN BROJ BODOVA** |
| **1** | **BIZNIS PLAN (tačka 1 i tačke od 3 do 13 Biznis plana)** | **55 BODOVA** |
| **1.1.** | **Poznavanje planiranog poslovnog rješenja (tačke 1, 3 i 4 Biznis plana)** | **Maksimalno 10**  **bodova** |
|  | Biznis plan daje/ne daje informacije o upoznatosti podnosioca zahtjeva sa biznis idejom. | od 0 do 10 bodova |
| **1.2.** | **Analiza tržišta i održivost (tačke 5, 6, 7 i 8 Biznis plana)** | **Maksimalno 15**  **bodova** |
|  | Iz biznis plana je vidljivo/nije vidljivo, da je podnosilac zahtjeva upoznat sa ciljnom grupom kupaca /korisnika usluga i njihovim karakteristikama te postojećom konkurencijom. | od 0 do 15 bodova |
| **1.3.** | **Planiranje i pravdanje budžeta (tačke 11, 12 i 13 Biznis plana)** | **Maksimalno 15**  **bodova** |
|  | Planirani budžet je opisan/nije opisan u skladu sa svim neophodnim troškovima i prihodima za sprovođenje biznis plana. | od 0 do 15 bodova |
| **1.4.** | **Kreiranje novih radnih mjesta (tačke 9 i 13 Biznis plana)** | **Maksimalno 15**  **bodova** |
|  | Realizovano samozapošljavanje podnosiocu zahtjeva omogućava ostvarivanje 5 bodova, a ukoliko planira zapošljavanje još jednog nezaposlenog lica iz evidencije Zavoda ostvaruje 10 bodova, dva i više nezaposlenih lica iz evidencije Zavoda maksimalnih 15 bodova. | od 5 do 15 bodova |
| **2.** | **RESURSI ZA POSLOVANJE (tačke 2, 10 i 11 Biznis plana)** | **15 BODOVA** |
| **2.1.** | **Poslovni prostor ( tačka 10 Biznis plana)** | **Maksimalno 5**  **bodova** |
|  | Podnosilac zahtjeva ima/nema adekvatne prostorije za obavljanje poslova, odnosno prostorije mu nijesu potrebne. Bodovi se ostvaruju na osnovu navedenog u biznis planu, priloženih dokaza i nalaza komisije o stanju prostornih kapaciteta na terenu. | od 0 do 5 bodova |
| **2.2.** | **Oprema (tačka 11.1 Biznis plana)** | **Maksimalno 5**  **bodova** |
|  | Podnosilac zahtjeva ima/nema, odnosno uz bespovratna sredstva će nabaviti svu potrebnu opremu za obavljanje poslova. Bodovi se ostvaruju na osnovu navedenog u biznis planu, priloženih dokaza i nalaza komisije o stanju tehničkih kapaciteta na terenu. | od 0 do 5 bodova |
| **2.3.** | **Prethodno iskustvo u oblasti poslovanja (tačka 2 Biznis plana)** | **Maksimalno 5**  **bodova** |
|  | Podnosilac zahtjeva ima/nema sva potrebna odgovarajuća stručna i preduzetnička znanja i reference za realizaciju poslovne ideje. Bodovi se ostvaruju na osnovu navedenog u biznis planu i priloženih dokaza. | od 0 do 5 bodova |
| **3.** | **DUŽINA NEZAPOSLENOSTI (izvod iz evidencije Zavoda)** | **5 BODOVA** |
|  | * Samo podnosilac zahtjeva koji je bio u evidenciji nezaposlenih Zavoda duže od 5 mjeseci, može ostvariti bodove po osnovu ovog kriterijuma. Broj bodova se ostvaruje u zavisnosti od broja mjeseci provedenih u evidenciji. Podnosioci zahtjeva koji su bili u evidenciji 5 mjeseci ostvaruju minimalnih 0,69 bodova, a podnosioci koji su bili u evidenciji najmanje 36 mjeseci, maksimalnih 5 bodova. | od 0,69 do 5 bodova |
| **4.** | **KONKURENTNOST I RAZVIJENOST OPŠTINE REALIZACIJE BIZNIS PLANA** (**lista stepena razvijenosti jedinica lokalne samouprave)** | **20 BODOVA** |
|  | Zahtjevi se ocjenjuju dijeljenjem najmanjeg ineksa razvijenosti opštine – 28,32 sa indeksom razvijenosti opštine u kojoj će se biznis plan realizovati i množenjem sa maksimalnim brojem bodova koji se može ostvariti po ovom kriterijumu.  Npr. 28,32/142,26 x 20 bodova (28,32 je indeks razvijenosti Opštine Petnjica, a 142,26 je indeks razvijenosti Opštine Budva) | od 3,97 do 20 bodova |
| **5.** | **DODATA VRIJEDNOST (tačka 4 Biznis plana)** | **5 BODOVA** |
| **5.1.** | **Zaštita okruženja i korišćenje obnovljivih izvora energije** | **Maksimalno 1 bod** |
|  | U biznis planu je opisano/nije opisano da se podnosilac prijedloga projekta sa svojom biznis idejom usmjerava na „zelena“ poslovna rješenja (npr. kroz efikasnost resursa, smanjenje troškova proizvodnje i poboljšanje efikasnosti proizvodnje) ili se uključuje u tzv. zeleni vrijednosni lanac (eko-dizajn, recikliranje), kao i da će/neće koristiti obnovljive izvore energije | od 0 do 1 boda |
| **5.2.** | **Jedinstvena/nekonvencionalna/inovativna poslovna ideja** | **Maksimalno 4 boda** |
|  | Podnosilac prijedloga projekta uvodi/ne uvodi nove proizvode/usluge u inovativno/postojeće poslovanje | od 0 do 4 boda |
| **UKUPNO** | | **100 BODOVA** |

Zavod može, u postupku izbora korisnika sredstava, uz njegovu saglasnost izvršiti korekciju budžeta biznis plana, u skladu s prihvatljivim/opravdanim troškovima.

U situaciji kada dva ili više zahtjeva ostvare isti broj bodova, prednost će imati podnosilac zahtjeva koji je istovremeno pripadnik dvije podgrupe ciljne grupe Programa.

Ukoliko se i na ovaj način ne može izvršiti izbor, prednost će se dati podnosicu zahtjeva koji će realizovati biznis plan u opštini sa nižim indeksom razvijenosti.

U konačnom, ukoliko se i na prethodno opisane načine ne može izvršiti izbor, prednost će se dati podnosiocu zahtjeva sa većim brojem bodova ostvarenim primjenom prvog kriterijuma izbora „Biznis plan“.

Izbor korisnika sredstava izvršiće se na osnovu bodovne liste učesnika konkursa, a u okviru raspoloživih sredstava utvrđenih Programom „Podsticaji za preduzetničtvo” za 2023. godinu.

Odluku o izboru korisnika bespovratnih sredstava za samozapošljavanje donijeće Upravni odbor Zavoda, na predlog direktora Zavoda.

* 1. **Stručna pomoć izabranim korisnicima bespovratnih sredstava za samozapošljavanje**

Po donošenju odluke o izboru korisnika bespovratnih sredstava za samozapošljavanje, Zavod će organizovati specijalizovane radionice za sve zainteresovane korisnike bespovratnih sredstava za samozapošljavanje koji su spremni da uzmu učešća u radionicama na način i u terminu koji će Zavod ugovoriti sa spoljnim izvođačem. Na ovaj način korisnicima sredstava pružiće se stručna pomoć radi podizanja ličnih kapaciteta za započinjanje i upravljanje biznisom.

* 1. **Zaključivanje ugovora o dodjeli bespovratnih sredstava za samozapošljavanje**

Zavod će sa korisnicima bespovratnih sredstava zaključiti ugovore kojima će se urediti međusobna prava, obaveze i odgovornosti ugovornih strana u vezi dodjele bespovratnih sredstava za samozapošljavanje.

Nakon donošenja odluke o izboru korisnika bespovratnih sredstava za samozapošljavanje, a prije zaključivanja ugovora sa Zavodom, u obavezi ste da registrujete privrednu djelatnost i Zavodu dostavite:

* + Rješenje o upisu u registar nadležnog organa;
  + Karton deponovanih potpisa;
  + Prijavu na obavezno socijalno osiguranje;
  + Potpisanuličnu blanko mjenicu i mjenično ovlašćenje kao sredstvo obezbjeđenja;
  + Izjavu da vam u periodu od prethodne tri fiskalne godine za redom nije dodjeljivana državna pomoć male vrijednosti, tzv. de minimis pomoć, odnosno da vam u navedenom periodu nije dodijeljena državna pomoć male vrijednosti u iznosu većem od 200.000,00 €.

Rok za realizaciju obaveza je 20 dana od dana prijema odluke o izboru korisnika bespovratnih sredstava za samozapošljavanje Upravnog odbora Zavoda**.**

Troškovi registracije djelatnosti, kao i svi drugi troškovi nastali prije potpisivanja ugovora padaju na teret korisnika.

Zaključivanje ugovora između Zavoda i izabranog korisnika bespovratnih sredstava za samozapoljavanje uslovljeno je realizacijom navedenih obaveza, na opisani način i u utvrđenom roku, tj. predstavlja uslov za zaključivanje ugovora.

Stoga, ukoliko ne ispunite uslov za zaključivanje ugovora, vaš odobreni zahtjev biće zamijenjen sljedećim zahtjevom sa bodovne, odnosno rang liste koji se uklapa u raspoloživa finansijska sredstva za relalizaciju Programa “Podsticaji za preduzetništvo” za 2023. godinu.

* 1. **Način i dinamika isplate bespovratnih sredstava**

Bespovratna sredstva uplaćuju se na žiro račun novoosnovanog pravnog ili fizičkog lica korisnika bespovratnih sredstava, odnosno privrednog društva ili preduzetnika, sljedećom dinamikom:

* sredstva u visini od 80% , u roku od 30 dana od dana zaključivanja ugovora;
* sredstva u visini do 20%, po isteku 10-og mjeseca izvršenja ugovora tj, realizacije biznis plana.

**LISTA PRILOGA**

Sastavni dio uputstva je obrazac zahtjeva za dodjelu bespovratnih sredstava za samozapošljavanje, sa pripadajućim prilozima 1, 2, 3 i 4.

1. Izrazi koji se u ovim smjernicama koriste za fizička lica u muškom rodu podrazumijevaju iste izraze u ženskom rodu. [↑](#footnote-ref-1)
2. Od 01.01.2022. minimalna neto mjesečna zarada je 450 € (bruto 2 - 568,07 €).

   [↑](#footnote-ref-2)
3. Prosječna bruto 2 zarada ostvarena u Crnoj Gori u 2022. godini iznosi 883,00 €. [↑](#footnote-ref-3)
4. Povezana lica/srodnici: u pravoj liniji neograničeno, u pobočnoj liniji do drugog stepena srodstva, srodnici po tazbini do prvog stepena, bračni ili vanbračni drug, usvojilac i usvojenik. [↑](#footnote-ref-4)
5. Redovni troškovi održavanja prostora koji će se koristiti za obavljanje djelatnosti nazivaju se administrativni troškovi. Oni uključuju troškove struje, grijanja, telekomunikacije (internet, telefon, fax,) poštanskih usluga. [↑](#footnote-ref-5)